ໃນວັນທີ 15 ກຸມພາ 2022 ຄັງເງິນແຫ່ງຊາດ ໄດ້ເປີດຊຸດຝຶກອົບຮົມວຽກງານວິຊາສະເພາະ ຂອງຄັງເງິນແຫ່ງຊາດ ໂດຍການເປັນປະທານຂອງທ່ານ ນາງ ວັນພອນ ພົມມະສອນ ຫົວໜ້າຄັງເງິນແຫ່ງຊາດ, ມີຮອງຫົວໜ້າ ຄັງເງິນແຫ່ງຊາດ, ຫົວໜ້າພະແນກ, ຮອງຫົວໜ້າພະແນກ, ພະນັກງານຫຼັກແຫຼ່ງຂອງຄັງເງິນແຫ່ງຊາດ ແລະ ພາກສ່ວນທີ່ກ່ຽວຂ້ອງເຂົ້າຮ່ວມ.
ທ່ານ ນາງ ວັນພອນ ພົມມະສອນ ໃຫ້ຮູ້ວ່າ: ເພື່ອແນ່ໃສ່ເຮັດໃຫ້ພະນັກງານ-ລັດຖະກອນ ຄັງເງິນແຫ່ງຊາດ ມີຄວາມຮູ້ ຄວາມສາມາດ ໃນການຈັດຕັ້ງປະຕິບັດວຽກງານວິຊາສະເພາະ ຊຸດຝຶກອົບຮົມຄັ້ງນີ້ ແມ່ນໄດ້ຝຶກອົບຮົມກ່ຽວກັບວຽກງານກວດກາລາຍຈ່າຍຜ່ານລະບົບຄັງເງິນ, ວຽກງານບໍລິຫານຄັງເງິນ, ການນໍາໃຊ້ລະບົບຂໍ້ມູນຂ່າວສານ RTIS ແລະ ວຽກງານບັນຊີຄັງເງິນ ເຊິ່ງແຕ່ລະວຽກງານແມ່ນມີຄວາມສໍາຄັນໃນການຍົກລະດັບຄວາມຮູ້, ຄວາມສາມາດ ຂອງພະນັກງານຄັງເງິນ ໃນທຸກໆຂັ້ນ ຕ້ອງໄດ້ມີການຝຶກອົບຮົມຢ່າງສະໝ່ຳສະເໜີ ເພື່ອເປັນການຮຽນຮູ້ບົດຮຽນ, ເຕັກນິກ ແລະ ເຕັກໂນໂລຊີທັນສະໄໝ, ພ້ອມນັ້ນ ທ່ານຍັງເນັ້ນໃຫ້ ພາຍຫຼັງຝຶກອົບຮົມແລ້ວ ຕ້ອງໄດ້ປະເມີນຄວາມຮັບຮູ້ໃນແຕ່ລະຫົວຂໍ້ ເພື່ອທົດສອບຄວາມຮູ້, ສ້າງຕົນເອງມີຄວາມຊໍານານງານໃຫ້ເປັນຊ່ຽວຊານໃນຂະແໜງຄັງເງິນ, ເອົາໃຈໃສ່ສຸມຈິດສຸມໃຈ, ລະດົມຄວາມຄິດ, ແລກປ່ຽນບົດຮຽນ, ມີຄໍາຖາມເຈາະຈີ້ມ, ຖາມ-ຕອບ ບັນຫາທີ່ພົບ ເຫັນຕົວຈິງໃນການຈັດຕັ້ງປະຕິບັດວຽກງານວິຊາສະເພາະ ຂອງຄັງເງິນຂອງຕົນທີ່ຜ່ານມາ ເພື່ອເປັນການແລກປ່ຽນບົດຮຽນ ຊອກຫາວິທີແກ້ໄຂ.
ທັງນີ້, ກໍ່ເພື່ອຮັບປະກັນ ການຈັດຕັ້ງປະຕິບັດວຽກງານວິຊາສະເພາະຄັງເງິນ ໂດຍການນຳໃຊ້ລະບົບຂໍ້ມູນຂ່າວສານການເງິນ, ເຄື່ອງມືທັນສະໄໝ ເຂົ້າໃນການຄຸ້ມຄອງຕິດຕາມລາຍຮັບ-ລາຍຈ່າຍງົບປະມານ, ພັດທະນາວຽກງານການບັນຊີຄັງເງິນ, ວຽກງານກວດກາລາຍຈ່າຍງົບປະມານ, ວຽກງານບໍລິການຄັງເງິນ, ເປັນພື້ນຖານໃນການຍົກຍ້າຍສັບຊ້ອນ ຈັດວາງ ພະນັກງານທີ່ມີຕຳແໜ່ງງານສະເພາະ ຂອງຄັງເງິນແຫ່ງຊາດ ໂດຍສະເພາະເຂົ້າສັງກັດຢູ່ ພະແນກກວດກາລາຍຈ່າຍງົບປະມານ ແລະ ພະແນກບໍລິການຄັງເງິນ ໃຫ້ແກ່ພະນັກງານ-ລັດຖະກອນ ຄັງເງິນແຫ່ງຊາດ.